Ek doen als tuis, my man niks | SARIE
Jy voel só, want hy kry iets waarna jy verlang: rus, eietyd en 'n kans om af te skakel aan die einde van die dag. Miskien verwag jy hy moet sien dat dit jou pla, maar vir hom lyk dit asof jy alles onder beheer het.
Dis belangrik om met hom te gesels en saam te besluit hoe verantwoordelikhede in jul huis verdeel word. Fokus in dié gesprek op dít wat jy kan en nie kan doen nie, eerder as dít wat jy dink hy nie doen nie. As jy begin met "jy"- en "jou"-beskuldigings, gaan hy homself wil verdedig en hy gaan nie ontvanklik wees om te onderhandel nie. Wys vir jou man 'n tabel van jou weeklikse program en vra vir sy hulp en raad. Só wys jy vir hom hy is nie die probleem nie, maar dat julle saam hierdie "eksterne" probleem moet aanpak.
RIËTTE DU PREEZ
Doen dit deur erkenning aan sy emosies te gee. Mans sal selde direk sê hoe hulle voel. Eerder as om te vra: "Hoe voel jy?", sê wat jy sien, soos: "Dit lyk asof jy oorwerk voel". Jy sal verbaas wees hoe jou belangstelling in sy wêreld hom by joune kan intrek. As jy net kla, slaan sy ore toe vir jou gevoelens.
Verander ook jou tydsberekening. As hy op die bank lê en TV kyk, en jy begin uitwei oor hoe jy voel, klink dit vir hom of jy net kla. Moet dit ook nie doen terwyl julle stry nie, want dan gaan hy voel hy moet homself verdedig. Praat met hom wanneer julle albei rustig is en op mekaar kan fokus.